प्रतिबिंब

आओ जानें कुछ हिंदी की दुनिया के इन नन्हें कोमल सितारों की बातें ............ ज्यादा तो कुछ नहीं पर उम्मीद है कि इन नन्हें कलमकारों से प्रेरणा लेकर और कुछ कलमकार आगे आएँगे। बस इसी उम्मीद के साथ प्रस्तुत है “ खो गया बचपन ” और “मीडिया और हम ” इन

दो विषयों पर कुछ छात्रों के विचार ।

“ इस भाग दौड़ की दुनिया में खोज रही हूँ बचपन को

फिर जी चाहता है एक बार बचपन जीने को ”

एक बार गरमी की छुट्टी में मैं अपने माता- पिता के साथ भारत गई थी। वहाँ एक दिन ट्रैफिक सिग्नल पर जैसे ही हमारी गाड़ी रुकी मेरी ही उम्र की एक लड़की छोटे से बच्चे को गोद में लेकर गाड़ी के पास आकर सामान बेचने लगी। उस मासूम सी लड़की के चेहरे पर बहुत से प्रश्न थे। जैसे कह रही हो कितना अंतर है हमारे बचपन में। ‘बचपन’ ये शब्द सुनते ही दौड़ते, भागते, चिल्लाते, शोरगुल मचाते बच्चों का चित्र हमारे मन में उभरता है।

पर कहाँ है वो बचपन?

कुछ बच्चे अपनी सामाजिक व आर्थिक परिस्थितियों के कारण बचपन में ही इतना मजबूर हो जाते हैं कि उनका बचपन जीवन की विषम परिस्थितियों से ही जूझने में बीत जाता है वो न तो पढ़ पाते हैं न ही खेलकूद कर बचपन का आनन्द ले पाते हैं। जैसे भारत की मशहूर गायिका लता मंगेशकर जी को ग्यारह वर्ष की आयु में ही गायिकी को अपनाना पड़ा क्योंकि पिता के देहांत के बाद घर की सभी जिम्मेदारी उन्हें ही लेनी पड़ी।

ये एक उदाहरण है कुछ बच्चे तो बचपन शब्द से ही अनभिज्ञ हैं।

जब हमारे दादा-दादी, नाना- नानी हमें अपने बचपन के किस्सों के बारे में बताते हैं तो आश्चर्य होता है कैसे खेलते थे वो गुल्ली डंडा, गुड़िया गुड्डों का खेल? कैसे मिलता था समय उनको आइसपाइस और सेवनस्टोन खेलने का। पचास पैसे के जेब खर्च से ही रोमांचित हो उठना।

“ पचास पैसे का जेब खर्च लगता था अपार

अब तो कम हैं पड़ते चाहे हो रुपए हजार ”

आज हम बच्चों पर पढ़ाई का इतना बोझ है कि खेल क्या होता है पता ही नहीं। हमारी दुनिया तो हमारे कमरों, कम्प्यूटर,इंटरनेट और टी.वी. तक सिमट कर रह गई है। हम तो फिर भी भाग्यशाली हैं ढाबों पर काम करते बच्चों, ट्रैफिक सिग्नल पर भीख माँगते और सामान बेचते बच्चों तथा बाल मजदूरी करते बच्चों के शब्दकोश में तो शिक्षा, खेल, बचपन जैसे शब्द ही नहीं हैं।

एक गीत में कहा गया है “ बचपन के दिन भी क्या दिन थे, उड़ते फिरते तितली बन के ”। हमारा तो बचपन है पर उड़ना तो छोड़िए तितली देखने के लिए भी तरस जाते हैं। हम             बस्तों के बोझ तथा माता- पिता के सपनों से इतना दब गए हैं कि खुली हवा में घूमने का समय ही नहीं मिलता है।

अपने बड़ों के बचपन के किस्सों को सुन कर हम खुश होते हैं जिनको उन्होनें तो जिया है पर हम सिर्फ महसूस ही कर पाते हैं।

कहाँ है वो खेलता- कूदता शैतानियाँ करता बचपन ?

“ काश हमें भी मिल पाते बचपन के दिन वो सुहाने

चिल्लाते, खाते, खिलखिलाते और हम गाते गाने

पर जिंदगी का सारा ताना बाना ही बिगड़ गया

ऐसा लगता है जैसे मेरा बचपन बूढ़ा हो गया ”

**  युक्ता(Yuktaa)

6 A

( अंतर्विद्यालयीन प्रतियोगिता में पुरस्कृत )

नन्हें बच्चों को देखकर , बचपन याद आता है,

ये वह समय है ,जो कभी वापस नहीं आता है।

सतरंगी इन्द्रधनुष को देख

मन भी उड़ने लगता है।

पर बचपन वापस नहीं आता है॥

काश! मैं फिर से सपनों में खो जाऊँ,

आज मैं फिर से छोटी हो जाऊँ,

गुड़िया से मैं फिर से खेलूँगी

माँ तुझे फिर से छेड़ूँगी

पर क्या सपना भी सच हो पाता है

बचपन फिर कभी नहीं आता है।

शरण्या रे

आठवीं – सी

बचपन शब्द आते ही शरारती , नटखट ,मस्तीभरे दिन याद आते हैं।

याद आते हैं वो दिन जब मैं छोटी थी

चावल को चालल कहती थी,

लेकर चावल की कटोरी

घूमती रहती मैं घर भर ।

हमेशा खेलना- कूदना,लड़ना- झगड़ना, तोड़ना- फोड़ना और सबका बहुत प्यार पाना,

नानी- दादी से राजा –रानी की कहानियाँ सुनना , दादा के संग बाहर घूमना यही था

मेरा प्यारा बचपन ।

बहुत मधुर –बहुत प्यारा

बचपन था मेरा सबसे न्यारा।

न थी  फिकर जमाने की

न थी फिकर कमाने की॥

परंतु अब समय के साथ-साथ बचपन का अर्थ भी बदलता जा रहा है, बचपन बचपन न रहकर

बुढ़ापे में बदल गया है। जिम्मेदरियों के बोझ ने हमें घेर लिया है।सुबह उठने से लेकर रात तक

अपनी जिम्मेदारियों को निभाते हुए हमारी कमर झुक जाती है। अब न खेलने की सुध रहती है,

न खाने की ; रहती है तो किसी तरह पढ़ाई का कोटा पूरा करने की धुन । दिन पर दिन माता-

पिता की अपेक्षाओं की बढ़ती सूची, प्रतियोगिताओं की भीड़, छोटे भाई की जिम्मेदारी ।

डॉक्टर , इंजीनियर ,पायलट बनने की चाह में बचपन न जाने कहाँ खो गया, मालूम ही न पड़ा।

मेरा वह नदी की मस्त धारा के समान बहता बचपन स्वप्न बन कर रह गया है।

* इहिता छाबड़ा

कक्षा- 8-ब

मीडिया और हम

मीडिया का हमारे जीवन में बहुत महत्व है।लोगों तक पहुँचने के लिए मीडिया

के बहुत से साधन हैं-समाचार –पत्र, टी.वी., रेडिओ, कंप्यूटर आदि ।

मीडिया का हमारे जीवन में बहुत बड़ा योगदान है। इसके द्वारा हम ज्ञान की बातें सीख्न

सकते हैं व दुनिया की खबर रख सकते हैं । मेरा सबसे पसंदीदा मीडिया का साधन

टेलीविजन है। अधिकांश लोग  टेलीविजन बहुत पसंद करते हैं । टेलीविजन देखने व सुनने

दोनों तरीकों से हमारा मनोरंजन करता हैं ।हर पल की जानकारी , देश-विदेश की  बातें,

आँखों देखे खेल जैसे क्रिकेट ,फुटबाल या ओलिंपिक हो, फिल्म्फेयर अवार्डहो या कोई आँखों

देखी हुई घटना हमें सब जानकारी घर बैठे मिल जाती है।

मीडिया का एक बहुत प्रिय साधन समाचार पत्र व पत्रिकाएँ भी हैं जिसे हम जब चाहे समयानुसार बैठकर पढ़ सकते हैं।समाचार पत्र में खबरें विस्तार से लिखी होती हैं ।

चलते –फिरते अगर मीडिया का लुत्फ उठाना हो तो रेडियो से अच्छा साधन

कोई नहीं है। आज की नई पीढ़ी का लोकप्रिय मीडिया का साधन कम्प्यूटर है।इससे हम हर चीज़ की जानकारी रख सकते हैं।

अगर मीडिया का आविष्कार न हुआ होता तो हम दुनिया से कट जाते और हमारा जीवन अधूरा होता अर्थात हमें पूर्ण इंसान बनाने मे मीडिया का बहुत बड़ा हाथ है।

हर पल की जानकारी

हर पल की ख़बर।

मीडिया के ही साथ

होता है ये सफ़ल।

समरीन किदवाई

IX - D

मीडिया का महत्त्व

मीडिया का अर्थ है – सम्पर्क करने का माध्यम या संचार साधन।आज तक हमें मीडिया के ज़रिए जो भी जानकारी मिली है उसी के बल-बूते पर हमने इस संसार में बदलाव किए हैं।

मीडिया के कई प्रकार है जैसे दूरदर्शन, अख़बार,रडियो आदि। मीडिया एक ऐसा साधन है -

जिसके द्वारा हम अपनी राय प्रकट कर सकते हैं।

मीडिया के माध्यम से हम देश-विदेश की खबरें जान सकते हैं । मीडिया  के माध्यम से

हम अपने देश के बाफ्रे में भी जानकारी मिल सकती है। मीडिया हमारे लिए एक तरीके से मनोरंजन का साधन भी है।जैसे क्रिकेट चाहने वालों के लिए क्रिकेट मैच और उनसे संबंधी समाचार प्राप्त कर सकते हैं। मीडिया के ज़रिए हम अपने राय दूसरों के साथ बाँट सकते हैं और दूसरों के राय प्राप्त कर उन पे चर्चा कर सकते हैं। दूरदर्शन और अख़बारों के ज़रिए हम देश-विदेश का तापमान ,मौसम,दुर्घटनाओं के बारे में भी जानकारी हासिल कर सकते हैं। मीडिया हमें अपना करियर चुनने में काफ़ी मदद करती है। बिना मीडिया के हमारा जीवन पूर्ण नही है।हम मीडिया के बिना कुछ भी नहीं हैं इसलिए मीडिया हमारी जीवन का एक महत्वपूर्ण हिस्सा है।

मोनिका

9 – ड